“เมย์แบงก์” อัพเป้า JMT ใหม่ 80 บ. สะท้อนกำไรโตยาว-เก็งเข้า SET50 กลางปี 65
“บล.เมย์แบงก์” อัพเป้า JMT ใหม่ 80 บ. สะท้อนกำไรโตยาว ประเมินเดินหน้าทำสถิติใหม่ 5 ไตรมาสติด (4Q64-4Q65) คาดกิจการร่วมทุนสร้างกำไรราว 300-400 ลบ./ปี เก็งเข้าคำนวณดัชนี SET50 รอบกลางปี 65 
“บล.เมย์แบงก์” อัพเป้า JMT ใหม่ 80 บ. สะท้อนกำไรโตยาว ลุ้นไตรมาส 4 กวาดกำไร 505 ลบ. ทำสถิติสูงสุดใหม่ เก็งเข้า SET50 รอบกลางปี 65
10 ม.ค. 2565

บริษัทหลักทรัพย์ เมย์แบงก์ (ประเทศไทย) จำกัด (มหาชน) หรือ บล. เมย์แบงก์ (ประเทศไทย) ระบุในบทวิเคราะห์เกี่ยวกับหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ว่า ภาพรวมในปี 2564 จะส่งท้ายด้วยกำไรงวดไตรมาส 4/2564 ที่คาดทำสถิติสูงสุดใหม่เท่ากับ 505 ล้านบาท เพิ่มขึ้น 44% เมื่อเทียบจากไตรมาสก่อน และเพิ่มขึ้น 53% เมื่อเทียบจากปีก่อน มาจากยอดเก็บเงินสด 1,400 ล้านบาท 13% เมื่อเทียบจากไตรมาสก่อน และเพิ่มขึ้น 41% เมื่อเทียบจากปีก่อน ตามกิจกรรมเศรษฐกิจที่กลับมาฟื้นตัว และเงินลงทุนพอร์ตหนี้ที่เติบโตขึ้น 61% เมื่อเทียบจากปีก่อน มาร์จิ้นที่สูงขึ้นจากกองหนี้ที่ไม่มีต้นทุน ทำให้ภาพรวมในปี 2564 เพิ่มขึ้น 39% เมื่อเทียบจากปีก่อน
ขณะที่ผู้บริหารได้แถลงถึงเป้าหมายในปี 2565 ที่กำไรจะเติบโตไม่น้อยกว่า 45% เมื่อเทียบจากปีก่อน ยอดเก็บเงินสดไม่ต่ำกว่า 5 พันล้านบาท เพิ่มขึ้น 10% เมื่อเทียบจากปีก่อน เพิ่มขึ้นตามขนาดพอร์ตฯ ที่วางงบลงทุน 1 หมื่นล้านบาท เพิ่มขึ้น 38% เมื่อเทียบจากปีก่อน ด้วยความพร้อมที่มากขึ้นหลังการเพิ่มทุน (RO) ทำให้ D/E ลดลงต่ำกว่า 1 เท่า เพื่อเตรียมรับปริมาณหนี้ SML-NPL ในระบบ 1.5 ล้านล้านบาท ที่คาดออกประมูลไม่ต่ำกว่า 1-2 แสนล้านบาท/ปี
โดยเมื่อช่วงปลายปีที่ผ่านมาบริษัทประกาศร่วมลงทุนใน JV ภายใต้ KBANK เพื่อดำเนินธุรกิจติดตาม-บริหารหนี้ มองเป็นบวกต่อดีลนี้เพราะเป็นการยืนยันว่าธนาคารพาณิชย์จะไม่ลงมาแข่งขันในธุรกิจบริหารหนี้ฯโดยตรง, JMT มีความได้เปรียบคู่แข่งสูงขึ้นในการเข้าถึงอุปทาน NPLs, ด้วยโครงสร้างแบบ win-win และไม่มีข้อจำกัด (Exclusive) จึงมีโอกาสที่ธนาคารอื่นจะมาเจรจาในลักษณะที่คล้ายกัน
ทั้งนี้ JV ข้างต้นคาดจะเริ่มเห็นการโอนหนี้เข้ามาภายในไตรมาส 2/2565 ก่อนเริ่มรับรู้รายได้-กำไรในครึ่งปีหลังทันที ซึ่งเป็น Upside ของกำไรที่นอกเหนือประมาณการของบล.เมย์แบงก์ (ประเทศไทย) และตลาด (สมมติฐานมูลค่าพอร์ตหนี้เบื้องต้น 10,000 ล้านบาท JV จะสร้างกำไรราว 300-400 ล้านบาท/ปี คิดเป็น Upside ต่อ JMT 7-10% บนสัดส่วนการถือหุ้น 50%)
สำหรับโมเมนตัมกำไรที่เดินหน้าทำสถิติใหม่ 5 ไตรมาสติด หรือนับตั้งแต่ไตรมาส 4/2564 จนถึงไตรมาส 4/2565 และโอกาสถูกเข้าคำนวณในดัชนี SET50 ช่วงกลางปีจะเป็นปัจจัยสนับสนุนใน 3-6 เดือนจากนี้ จึงได้ปรับราคาเหมาะสมปี 2565 ขึ้นเป็น 80 บาท/หุ้น จากการปรับ P/E จาก 35 เป็น 45 เท่า สมควรที่จะมี premium ในแง่ความสามารถในการแข่งขันที่สูงขึ้นในระยะยาว และกำไรสุทธิในปี 2565 ที่เติบโต 65% เมื่อเทียบจากปีก่อน สูงกว่าค่าเฉลี่ย 44% ในสามปีข้างหน้า ทำให้กำไรต่อหุ้น(EPS) ยังมีทิศทางเติบโต 35% เมื่อเทียบจากปีก่อน แม้เผชิญผล Dilution effect ในช่วงสั้นก่อนที่ P/E เหลือเพียง 30 เท่าในปี 2566